Id-Deċiżjoni tal-Kummissjoni
tat-12 ta' Settembru 2003
li temenda d-Deċiżjoni 2003/56/KE fuq ċertifikati tas-saħħa għall-importazzjoni ta' annimali ħajjin u prodotti minn annimali min-New Zealand
(notifikata bid-dokument numru K(2003) 3248)
(Test b'relevanza għall-ŻEE)
(2003/669/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunitajiet Ewropej,
Wara li kkunsidrat id-Deċiżjoni tal-Kunsill 97/132/KE tas-17 ta' Diċembru 1996 dwar il-konklużjoni tal-Ftehim bejn il-Komunitajiet Ewropej u n-New Zealand fuq miżuri sanitarji applikabbli għall-kummerċ ta' annimali ħajjin u prodotti minn annimali [1], l-aħħar emendata bid-Deċiżjoni 2002/957/KE [2], u b'mod partikolari l-Artikolu 4 tagħha,
Billi:
(1) L-Anness V tal-Ftehim bejn il-Komunitajiet Ewropej u n-New Zealand fuq miżuri sanitarji applikabbli għall-kummerċ ta' annimali u prodotti minn annimali ("il-Ftehim") jirrikonoxxi l-miżuri sanitarji għal laħam frisk, prodotti tal-laħam u ċerti prodotti oħra minn annimali kummerċjati man-New Zealand. Skond l-ekwivalenza jew le ta' dawn il-miżuri għal dawk meħtieġa mill-Komunità Ewropea, l-Anness VII tal-Ftehim jipprovdi li ċertifikati tas-saħħa uffiċjali xierqa għandhom jintuzaw fil-kummerċ ta' dawn il-prodotti man-New Zealand.
(2) Id-Deċiżjoni tal-Kummissjoni 2003/56/KE [3], l-aħħar emendata bid-Deċiżjoni 2003/385/KE [4], tistipula l-ħtiġiet taċ-ċertifikazzjoni u tipprovdi mudelli għaċ-ċertifikati tas-saħħa uffiċjali li jridu jintużaw għall-importazzjoni min-New Zealand ta' annimali ħajjin u prodotti minn annimali. Fil-każijiet fejn ekwivalenza sħiha tal-miżuri sanitarji tkun ġiet stabbilita, jistgħu jintużaw ċertifikati simplifikati li mudelli għalihom jingħataw fl-Annessi II sa V ta' dik id-Deċiżjoni.
(3) Ir-Regolament (KE) Nru 999/2001 tal-Parlament Ewropew u tal-Kunsill tat-22 ta' Mejju 2001 li jistipula regoli għall-prevenzjoni, kontroll u qerda ta' ċerti enċifalopatiji sponġiformi trasmissibbli [5], l-aħħar emendat bir-Regolament tal-Kummissjoni (KE) Nru 650/2003 [6], jipprovdi ħtiġiet ta' ċertifikazzjoni speċjali għal annimali u prodotti li joriġinaw minn annimali biex iwaqqfu t-tixrid ta' l-enċifalopatija sponġiformi trasmissibbli.
(4) L-Anness I tad- Deċiżjoni 2003/56/KE għandu jiġi emendat biex jitqiesu emendi reċenti għar-Regolament (KE) Nru 650/2003 u biex jirrifletti aktar rikonoxximent reċenti ta' l-ekwivalenza ta' miżuri sanitarji għal laħam frisk, prodotti tal-laħam u ċerti prodotti oħra minn annimali kummerċjati man-New Zealand.
(5) Id-Deċiżjoni 2003/56/KE għandha għaldaqstant tiġi emendata.
(6) Il-miżuri pprovduti f'din id-Deċiżjoni huma konformi ma' l-opinjoni tal-Kumitat Permanenti għall-Katina ta' l-Ikel (Alimentari?) u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
L-Anness I għad-Deċiżjoni 2003/56/KE hija mibdula bl-Anness għal din id-Deċiżjoni.
Artikolu 2
Din id-Deċiżjoni għandha tibda tgħodd mit-30 ta' Settembru 2003.
Artikolu 3
Dan id-Deċiżjoni hija indirizzata lill-Istati Membri.
Magħmula fi Brussel, fit-12 ta' Settembru 2003.